SKRIFTLIG FORESPØRGSEL E-0470/01

af Pere Esteve (ELDR) til Kommissionen

(21. februar 2001)

Om: Opførelse af et rensningsanlæg på Mallorca

På Mallorca er der planlagt opførelse af et stort vandrensningsanlæg i Prat de Sant Jordi i Palma de Mallorca kommune, som er et naturområde i henhold til lov 4/1987 om bevarelse af naturområder og særlove. Placeringen af det nuværende projekt er ulovlig og i modstrid med den vurdering af virkningerne på miljøet, som byggefirmaet selv har ladet foretage.

Byggeriet er projekteret til at ligge mindre end 400 meter fra bebyggelserne Sant Jordi og S'Aranjassa, og dermed er det i strid med artikel 4 i dekret RD 2414/61 om regulativ for generende, sundhedsskadelig og farlig virksomhed, hvori det fastsættes, at afstanden til bebygget område skal være mindst 2 000 meter.

Miljøministeriet fremstiller det pågældende projekt som en udvidelse. Det er ikke tilfældet, fordi projektet ikke har nogen forbindelse til det allerede eksisterende rensningsanlæg, og det befinder sig på en anden grund, der er adskilt fra det eksisterende rensningsanlæg. Projektet omfatter heller ikke nogen strukturel eller teknisk ændring af den nuværende struktur eller det eksisterende maskineri.

I den vurdering af virkningerne på miljøet, som byggefirmaet havde bestilt, konkluderes det, at ibrugtagning af det projekterede rensningsanlæg vil medføre betydelig støj (op til 80 decibel) og lugtgener og tiltrække mange fluer, som vil kunne forårsage fysiske og psykiske sygdomme blandt beboerne i området.

I betragtning af ovenstående og i betragtning af, at Europa-Parlamentet allerede i februar 1999 afgav udtalelse om rammedirektivet om vandpolitiske foranstaltninger, hvori det gik ind for en integreret, effektiv og sammenhængende EU-vandpolitik, der tager hensyn til sårbarheden ved de vandøkosystemer, der er beliggende nær kysten og i flodmundinger, og i betragtning af, at et af formålene med rammedirektivet for vandpolitiske foranstaltninger er at sikre en god tilstand for overfladevand og grundvand, er Kommissionen da bekendt med den ovenfor beskrevne situation? Agter Kommissionen at træffe nogen form for foranstaltninger? Kan Kommissionen oplyse, om projektet til opførelse af det omtalte rensningsanlæg er i overensstemmelse med EU-reglerne?

Svar afgivet på Kommissionens vegne af af Margot Wallström

(19. april 2001)

Kommissionen har ikke kendskab til de forhold, som det ærede medlem omtaler.

Det skal for det første præciseres, at spørgsmålet om afstanden mellem det pågældende anlæg og bebyggelserne henhører under de nationale myndigheders kompetence, da der ikke findes fællesskabslovgivning herom.

Den fællesskabslovgivning på miljøområdet, som kunne finde anvendelse i det foreliggende tilfælde, er Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1). I artikel 2 i det pågældende direktiv er det fastsat, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse.

Denne bestemmelse finder anvendelse på projekter, der er nævnt i bilag I og II til direktivet. Projekter vedrørende rensningsanlæg er anført i bilag II. I henhold til direktivets artikel 4 skal projekter, som henhører under de i bilag I anførte grupper, under alle omstændigheder obligatorisk underkastes proceduren vedrørende indvirkning på miljøet. Projekter, der henhører under de i bilag II anførte grupper, skal vurderes, når medlemsstaterne finder, at det er påkrævet på grund af projekternes karakter.

Det skal bemærkes, at direktiv 85/337/EØF er blevet ændret ved Rådets direktiv 97/11/EF af 3. marts 1997(2). Anlæg til rensning af byspildevand med en kapacitet på over 150 000 personækvivalenter, som defineret i artikel 2, stk. 6 i Rådets direktiv 91/271/EØF af 21. maj 1991 om rensning af byspildevand(3), er anført i bilag I. De øvrige anlæg til rensning af byspildevand er anført i bilag II. Det skal bemærkes, at i punkt 13 i bilag II er anført Ændringer eller udvidelser af projekter i bilag I eller II, som allerede er godkendt, er udført eller er ved at blive udført, når de vil være til skade for miljøet.

Endelig skal det bemærkes, at det i henhold til artikel 3, stk. 2 i direktiv 97/11/EF er fastsat, at hvis en ansøgning om tilladelse er forelagt den kompetente myndighed inden den 14. marts 1999, gælder bestemmelserne i direktiv 85/337/EØF som affattet inden ændringen.

Desuden finder Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(4), som netop er blevet vedtaget, ikke anvendelse på det foreliggende tilfælde, idet gennemførelsesfristen for dette direktiv endnu ikke er udløbet.

Kommissionen har henvendt sig til de spanske myndigheder for at anmode om deres bemærkninger til anvendelsen af direktiv 85/337/EØF og 97/11/EF i forbindelse med den foreliggende sag.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 135 af 30.5.1991.

(4) EFT L 327 af 22.12.2000.